Toyota met Kurt Darren se lugsakke het nie ontplooi – praag.co.za
Slegs die lugsak in die linker- voorste deur, waar die sanger gesit het, het tydens die botsing ontplooi. Beeld publiseer 'n foto van die wrak, wat toon dat die voorste twee lugsakke nie gewerk het nie.
Darren se familie sê hulle vermoed dat dit die rede was waarom hy 'n stamp teen die kop gekry het, wat moontlik sy optiese senuwee beskadig het, aangesien hy sedert die ongeluk aanmekaar dubbel sien.
Darren het agt ribbes in die ongeluk gebreek en sterk intussen in die Milparkhospitaal in Johannesburg aan.
'n Woordvoerder vir Toyota, Leo Kok, sê dat sy maatskappy nog nooit 'n voertuig gehad het waarvan die lugsakke nie ontplooi het toe dit nodig was nie.
"Vir die ontplooiing van 'n lugsak tydens 'n botsing, is daar verskeie vereistes. Die krag en die hoek van die slag van die voertuig sal bepaal watter lugsakke, indien enige, ontplooi. Sonder om die voertuig self te ontleed, is dit onmoontlik om te bepaal watter faktore 'n rol gespeel het."
Skrywer Dan RoodtGepubliseer op 10 Julie 2013 Kategorieë Afrikaanse nuusSleutelwoord botsing, Kurt Darren, lugsakke, Milpark, ribbes, Toyota